Lions brul nou in die sewende plekJordan Hendrikse op die aanval. Foto: GB Jordaan. Jordan Hendrikse het gister gedrop, geplace en gescore in die Lions se oorwinning van 33 – 25 teen die Dragons in Johannesburg. Die 21-jarige losskakel het altesaam 21 van sy span se punte aangeteken en die Lions beklee nou die sewende plek op die Verenigde Rugbykampioenskap-punteleer. Die Bulls (derde) en die Stormers (vierde) vaar die beste onder die Suid-Afrikaanse spanne in die toernooi, maar die Sharks se teleurstellende vertoning teen Cardiff beteken dat hulle na die 12de plek teruggesak het. Eduard Coetzee, die Sharks se uitvoerende hoof, het intussen om verskoning vir die Durbaniete se geploeter gevra. “Ons ondersteuners en borge verdien nie só ŉ vertoning nie. Ons sal egter ons bes doen om dinge so gou as moontlik reg te stel.” Lions: Drieë: Ruhan Straeuli, Jordan Hendrikse en JP Smith. Doelskoppe: Hendrikse (2) en Gianni Lombard. Strafskoppe: Hendrikse (3). Skepskop: Hendrikse. Dragons: Drieë: Sio Tomkinson, James Benjamin en Che Hope. Doelskoppe: JJ Hanrahan (2). Strafskoppe: Sam Davies (2).